ระเบียบคณะกรรมการส่งเสริมความเท่าเทียมระหว่างเพศ ว่าด้วยหลักเกณฑ์และวิธีการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ พ.ศ. 2561 
ระเบียบคณะกรรมการส่งเสริมความเท่าเทียมระหว่างเพศ
ว่าด้วยหลักเกณฑ์และวิธีการสรรหาประธานกรรมการและกรรมการ
วินิจฉัยการเลือกปฏิบัติโดยไม่เป็นธรรมระหว่างเพศ
พ.ศ. ๒๕๖๑
 

โดยที่พระราชบัญญัติความเท่าเทียมระหว่างเพศ พ.ศ. ๒๕๕๘ กำหนดให้มีระเบียบว่าด้วยหลักเกณฑ์และวิธีการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศตามที่คณะกรรมการส่งเสริมความเท่าเทียมระหว่างเพศกำหนด

อาศัยอำนาจตามความในมาตรา ๑๐ (๗) และมาตรา ๑๓
วรรคสาม แห่งพระราชบัญญัติความเท่าเทียมระหว่างเพศ พ.ศ. ๒๕๕๘ คณะกรรมการส่งเสริมความเท่าเทียมระหว่างเพศ
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการส่งเสริมความเท่าเทียมระหว่างเพศ ว่าด้วยหลักเกณฑ์และวิธีการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ
พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
คณะกรรมการสรรหา หมายความว่า
คณะกรรมการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ
กรรมการสรรหา หมายความว่า
กรรมการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ
กรม หมายความว่า
กรมกิจการสตรีและสถาบันครอบครัว
อธิบดี หมายความว่า
อธิบดีกรมกิจการสตรีและสถาบันครอบครัว
รัฐมนตรี หมายความว่า
รัฐมนตรีว่าการกระทรวงการพัฒนาสังคมและความมั่นคงของมนุษย์

ข้อ ๔ ให้กรมประกาศรับสมัครบุคคลที่มีคุณสมบัติและไม่มีลักษณะต้องห้ามตามที่กำหนดในมาตรา
๖ และมาตรา ๑๓ วรรคหนึ่ง แห่งพระราชบัญญัติความเท่าเทียมระหว่างเพศ พ.ศ. ๒๕๕๘ พร้อมทั้งวัน
เวลา สถานที่
และหลักฐานประกอบการสมัครเข้ารับการสรรหาเป็นประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ
ให้กรมตรวจสอบคุณสมบัติและลักษณะต้องห้ามของผู้สมัคร และจัดทำบัญชีรายชื่อของผู้สมัครพร้อมหลักฐานตามวรรคหนึ่ง
เสนอต่อคณะกรรมการสรรหาเพื่อพิจารณาต่อไป

ข้อ ๕ คณะกรรมการสรรหาประกอบด้วย
อธิบดีเป็นประธานกรรมการสรรหาและให้แต่งตั้งกรรมการสรรหาจากผู้ทรงคุณวุฒิจำนวนแปดคน
ซึ่งเป็นผู้ที่มีความรู้และประสบการณ์ด้านการคุ้มครองผู้ถูกเลือกปฏิบัติโดยไม่เป็นธรรมระหว่างเพศ
ด้านส่งเสริมความเท่าเทียมระหว่างเพศ ด้านสิทธิมนุษยชน ด้านนิติศาสตร์
ด้านสังคมศาสตร์ ด้านจิตวิทยา และด้านแรงงาน ด้านละไม่น้อยกว่าหนึ่งคนเพื่อดำเนินการสรรหาประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศ
อธิบดีอาจแต่งตั้งข้าราชการในกรมเป็นเลขานุการและผู้ช่วยเลขานุการได้ตามความเหมาะสม

ข้อ ๖ ให้นำบทบัญญัติมาตรา
๑๑ แห่งพระราชบัญญัติความเท่าเทียมระหว่างเพศ พ.ศ. ๒๕๕๘ มาใช้บังคับกับการประชุมของคณะกรรมการสรรหาโดยอนุโลม
ในกรณีมีเหตุใด ๆ ทำให้คณะกรรมการสรรหาเหลือไม่ครบจำนวนเก้าคน
ให้กรรมการสรรหาตามจำนวนที่เหลืออยู่ดำเนินการสรรหาต่อไปได้
เว้นแต่ในกรณีที่มีคณะกรรมการสรรหาเหลืออยู่ไม่ถึงห้าคนให้อธิบดีดำเนินการตามข้อ ๕
เพื่อแต่งตั้งคณะกรรมการสรรหาเพิ่มเติมให้ครบจำนวน

ข้อ ๗ ให้คณะกรรมการสรรหาพิจารณาคัดเลือกผู้สมัครตามข้อ
๔
ที่สมควรได้รับการเสนอชื่อเป็นประธานกรรมการวินิจฉัยการเลือกปฏิบัติโดยไม่เป็นธรรมระหว่างเพศหนึ่งคนและผู้ที่สมควรได้รับการเสนอชื่อเป็นกรรมการวินิจฉัยการเลือกปฏิบัติโดยไม่เป็นธรรมระหว่างเพศอื่นอีกจำนวนไม่น้อยกว่าแปดคนแต่ไม่เกินสิบคน
โดยคำนึงถึงคุณสมบัติและลักษณะต้องห้าม ความรู้
และประสบการณ์ด้านการคุ้มครองผู้ถูกเลือกปฏิบัติโดยไม่เป็นธรรมหรือส่งเสริมความเท่าเทียมระหว่างเพศจำนวนสามคน และผู้ทรงคุณวุฒิด้านสิทธิมนุษยชน
ด้านนิติศาสตร์ ด้านสังคมศาสตร์ ด้านจิตวิทยา และด้านแรงงาน
อย่างน้อยด้านละหนึ่งคน

ข้อ ๘ ให้คณะกรรมการสรรหาเสนอบัญชีรายชื่อผู้สมัครซึ่งได้รับการสรรหาเป็นประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศตามข้อ
๗ ต่ออธิบดีเพื่อเสนอรัฐมนตรีแต่งตั้งต่อไป

ข้อ ๙ ในระหว่างเสนอแต่งตั้งบุคคลตามข้อ ๘
หากไม่อาจแต่งตั้งได้ไม่ว่าด้วยเหตุใดและทำให้องค์ประกอบของคณะกรรมการวินิจฉัยการเลือกปฏิบัติโดยไม่เป็นธรรมระหว่างเพศไม่ครบจำนวนตามมาตรา ๑๓ วรรคหนึ่ง
แห่งพระราชบัญญัติความเท่าเทียมระหว่างเพศ พ.ศ. ๒๕๕๘ ให้คณะกรรมการสรรหาพิจารณาคัดเลือกใหม่จากผู้สมัครซึ่งไม่ได้รับการเสนอชื่อตามข้อ
๗ เสนอต่ออธิบดีเพื่อเสนอรัฐมนตรีแต่งตั้งต่อไป

ข้อ ๑๐ เมื่อรัฐมนตรีแต่งตั้งประธานกรรมการและกรรมการวินิจฉัยการเลือกปฏิบัติโดยไม่เป็นธรรมระหว่างเพศแล้ว
ให้ความเป็นคณะกรรมการสรรหาเป็นอันสิ้นสุดลง

ข้อ ๑๑ ให้อธิบดีรักษาการตามระเบียบนี้
และเป็นผู้วินิจฉัยชี้ขาดในกรณีที่มีปัญหาหรือข้อขัดแย้งเกี่ยวกับการปฏิบัติตามระเบียบนี้


ประกาศ ณ วันที่ ๑๑ กันยายน พ.ศ. ๒๕๖๑
พลเอก ฉัตรชัย สาริกัลยะ
รองนายกรัฐมนตรี
ประธานกรรมการส่งเสริมความเท่าเทียมระหว่างเพศ



พัชรภรณ์/จัดทำ
๑๒
กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ
๒๔๐ ง/หน้า ๑/๒๘ กันยายน ๒๕๖๑